Blitsbok-kaptein se pa sterfPhilip Snyman. Foto: Facebook Flip Snyman (63), die pa van die Blitsbok-kaptein, Philip Snyman, is oorlede. Ao. Lorraine Earle, woordvoerder van die polisie, het gesê Flip het ongeveer 2 km buite Fauresmith in die Vrystaat op ŉ grondpad verongeluk. Volgens Earle is dit nog nie duidelik presies wanneer die ongeluk plaasgevind het nie. “Iemand het omstreeks 07:10 vanoggend op die ongelukstoneel afgekom en die polisie ontbied. Dit het op ŉ grondpad so 2 km buite Fauresmith op pad na Philippolis gebeur,” het Earle gesê. “Dit lyk of hy beheer oor sy Isuzu-dubbelkajuitbakkie verloor het, waarna die voertuig die veld ingery en omgeslaan het. Hy was alleen in die bakkie, maar dit is in dié stadium nog nie bekend wanneer die ongeluk gebeur het of waarheen hy op pad was nie.” Earle het gesê Flip se naasbestaandes is reeds van sy afsterwe ingelig. Die polisie doen ŉ geregtelike doodsondersoek. Flip was ŉ afgetrede Wiskunde-onderwyser. Behalwe vir sy seun, Philip, laat hy ook sy dogters, Mariona du Toit en Douwneen Naudé, en vier kleinkinders agter.